Virallinen lehti nro C 277 , 23/09/1996 s. 0037



A4-0087/96 Päätöslauselma kehityskysymyksistä/tavoitteen 1 mukaisista rakenteellisista toimista Portugalissa Euroopan parlamentti, joka - ottaa huomioon 25. helmikuuta 1994 tehdyn komission päätöksen, jolla otetaan käyttöön yhteisön tukikehys yhteisön aluetuelle tavoitteen 1 mukaisille Portugalin alueille eli koko maalle (C4-0035/96) ((EYVL L 78, 22.3.1994, s. 38)), - ottaa huomioon 17. heinäkuuta 1993 annetun toimintaohjeen, joka koskee komission rakennepolitiikkojen täytäntöönpanoa ((EYVL C 255, 20.9.1993, s. 19)), - ottaa huomioon aluepoliittisen valiokunnan mietinnön (A4-0087/96), A. katsoo, että ensimmäisestä vuosina 1989 - 1993 Portugalille tarkoitetusta yhteisön tukikehyksestä yli 17 miljardia ecua rakennetoimiin, minkä osuus Portugalin kokonaisinvestoinneista oli 27 %; näistä investoinneista 8 miljardia ecua oli peräisin yhteisön rakennerahastoista ja ne vastasivat 3 % Portugalin vuotuisesta BKT:stä; B. katsoo, että ensimmäisen yhteisön tukikehyksen toteuttamisella Portugalissa saavutettiin merkittäviä tuloksia taloudellisen ja sosiaalisen eriarvoisuuden vähentämisessä, mikä johtui maan myönteisistä, EU:n keskiarvon ylittävistä kasvuluvuista sekä työpaikkojen lisääntymisestä; C. katsoo, että ehdotettu yhteisön tukikehys vuosille 1994 - 1999 ei ole ainoastaan rakennerahastoja koskevien asetusten mukainen vaan sillä pyritään myös vakiinnuttamaan tuloksia ja kehittämään edelleen talouden perusinfrastruktuuria ja tuottavia investointeja; D. katsoo, että Portugali kärsii yhä rakenteellisista perusheikkouksista, koska merkittävä osuus sen BKT:stä on peräisin alueilta, joilla on huomattavasti perinteistä teollisuutta, joiden tuloista vain pieni osa tulee palveluista ja taloudellisesta toiminnasta ja jossa huipputeknologian osuus on pieni, mikä asettaa Portugalin tärkeimpiin kilpailijoihinsa nähden heikompaan asemaan; E. katsoo, että Portugali kärsii myös sisäisestä sosio-ekonomisesta eriarvoisuudesta, joka johtuu epätasaisesta aluekehityksestä erityisesti etelän ja pohjoisen sekä sisämaan ja rannikon välillä, epätasaisesta kehityksestä pienten väestökeskittymien ja kaupunkien välillä sekä yhteyksien puuttumisesta syrjäisimmille saarille; tämä eriarvoisuus on syventynyt ensimmäisen yhteisön tukikehyksen kokonaisvaikutuksista huolimatta; F. katsoo lisäksi, että sekä ensimmäisen yhteisön tukikehyksen aikana että laadittaessa nykyistä kehityssuunnitelmaa paikallisten viranomaisten osallistuminen oli rajallista ja suurin osa alueellisista viranomaisista (viisi seitsemästä) ei ollut riittävästi edustettuna; 1. Katsoo, että kaiken kaikkiaan Portugalille rakennerahastoista osoitetut määrärahat on käytetty poikkeamatta etukäteen laadituista ja yhteisön viranomaisten hyväksymistä tavoitteista; 2. Pitää tervetulleena sitä, että Portugali on esittänyt rakennerahoitusta varten kehitysohjelman, joka tuntuu olevan perusteellinen ja yhteensopiva maan yleisen kehitysohjelman kanssa ja jossa ainakin ensinäkemältä näytetään otettavan huomioon alueiden erilainen sosio-ekonominen rakenne, infrastruktuurityön lisäksi erityisesti myös matkailu, koulutus ja ympäristöala mukaan lukien; 3. Panee merkille, että yhteisön tukikehyssuunnitelmassa on esitetty investoinneille sekä laadullisia että määrällisiä tavoitteita, mikäli se on ollut mahdollista, mikä helpottaa arviointia etu- ja jälkikäteen sekä asianmukaisen seurannan toteuttamista täytäntöönpanovaiheen aikana, ja kehottaa Portugalin viranomaisia ottamaan yhteistyössä komission kanssa huomioon tilintarkastustuomioistuimen asiaan liittyvät huomautukset; 4. Panee merkille, että tähän mennessä saatujen virallisten kansallisten tietojen mukaan toisen yhteisön tukikehyksen toteuttamisaste kahden ensimmäisen vuoden aikana oli alhaisempi kuin ensimmäisen yhteisön tukikehyksen toteuttamisaste vastaavana ajanjaksona, ja toivoo siksi, että jäljellä olevana aikana on mahdollista toteuttaa ilmoitetut tavoitteet kokonaisuudessaan; 5. Myöntää, että Portugalin on tehtävä vaikea valinta, asettaako se etusijalle investoinnit enemmän aineellista ja taloudellista perusinfrastruktuuria vaativiin aloihin, kuten energia, liikenne ja televiestintä, vai investoinnit palveluvaltaisempiin aloihin, kuten uusi teknologia, koulutus, matkailu, ympäristö, johtaminen ym.; kehottaa komissiota kasvua, kilpailukykyä ja työllisyyttä koskevan valkoisen kirjan 10 luvun perusteella vaikuttamaan tähän päätökseen siten, että investoinnit palvelevat uusien työllisyysaloitteiden kehittämistä - erityisesti sellaisten, jotka parantavat osaltaan elämänlaatua, - ja että ne säästävät ympäristön voimavaroja; 6. Korostaa siksi, että paikallisten viranomaisten, demokraattisesti valittujen alueellisten viranomaisten ja kaikkien työmarkkinaosapuolien olisi osallistuttava tehtäviin päätöksiin ja toisen yhteisön tukikehyksen yleiseen hallintoon ja seurantaan; 7. Huomauttaa, että muihin EU-maihin verrattuna Portugali kärsii erityisen pahoista puutteista lähes koko koulutus- ja ammattikoulutusalallaan, ja katsoo siksi välttämättömäksi tarkastella uudelleen näille aloille suunniteltuja investointeja, jotta Portugali voisi todella kuroa välimatkan kiinni, mikä olisi ehdottoman tärkeää vastattaessa lisääntyvän kilpailun haasteeseen; 8. Korostaa tässä yhteydessä yhä suurempia haasteita, jotka eivät johdu ainoastaan sisämarkkinoista vaan myös kehityksestä kohti EMUa ja jotka voivat aiheuttaa ankaraa painetta Portugalin valtiontalouteen, joka on rahoituksen päälähde; 9. Olisi ehkä toivonut, että suurempi osuus rakennerahastoista olisi jaettu koulutusalalle ja että opetushenkilökuntaan olisi kiinnitetty enemmän huomiota kaikkialla järjestelmässä, koska se on tuotu esiin erittäin heikkona kohtana; 10. On pannut merkille erittäin kunnianhimoisilta vaikuttavat tavoitteet, joita on asetettu lähes koko maan liittämiselle toisaalta julkiseen vedenjakelujärjestelmään ja toisaalta jätevedenkäsittelyyn sekä muuhun jätteiden käsittelyyn. Suhtautuu erittäin myönteisesti tähän politiikkaan, koska sillä on keskeinen asema elintason parantamisessa, mutta kyseenalaistaa sen, voidaanko tavoitteet saavuttaa kokonaisuudessaan ja kaikkialla maassa annetussa aikataulussa ja käytettävissä olevalla rahoituksella; 11. Korostaa tässä yhteydessä vakavaa vedenjakeluongelmaa ja toivoo, että Espanjan kanssa käytävät neuvottelut johtaisivat tulokseen; 12. Kiinnittää huomion Portugalin haavoittuvuuteen, koska se on voimakkaasti riippuvainen energianjakelusta, erityisesti öljytuotteista, ja vaatii energiapolitiikan perusteellista uudelleenarviointia, jossa harkitaan tarkemmin muita nykyisin toteutettavia vaihtoehtoja, erityisesti kaasua, tehdään uusiutuvan energian käyttö mahdolliseksi ja tutkitaan mahdollisuuksia toteuttaa energiansäästötoimenpiteitä; 13. Korostaa, että on tarpeen kehittää pk-yritysten kilpailukykyä ja työllistämismahdollisuuksia, kuten on huomattu kehittyneemmissä jäsenvaltioissa, joiden kanssa Portugalin on kilpailtava; 14. On näin ollen sitä mieltä, että olisi pitänyt suunnata enemmän varoja tuottaviin investointeihin perinteisesti vahvoilla teollisuudenaloilla sekä johtamistaitojen välittämiseen ja parantamiseen, tuotantojärjestelmiin, joihin sisältyy enemmän uutta teknologiaa, ja parannettuihin jakelu- ja markkinointijärjestelmiin, jotka kaikki ovat aloja, joilla on todettu voitavan tehdä parannuksia; 15. Panee merkille, että rakennerahastoja, erityisesti sosiaalirahaston määrärahoja ja tieteelliseen ja teknologiseen tukeen osoitettuja määrärahoja, ei ole suunnattu estämään ihmisten poismuuttoa kaikkein epäedullisimmilta alueilta, joilta ihmiset jatkuvasti muuttavat kaupunkeihin, jotka tarjoavat paremmat elinmahdollisuudet; 16. Huomauttaa kuitenkin, että eräät alueelliset epätasaisuudet ovat pahentuneet (vaikuttaen erityisesti maan sisäosaan, tärkeimpien väestökeskittymien ulkopuolella oleviin rannikkoalueisiin ja syrjäisimpiin saaristoalueisiin), ja korostaa siksi, että on tärkeää kiinnittää erityistä huomiota näihin alueihin, erityisesti lisäämällä investointeja perusinfrastruktuuriin ja tuottaviin rakenteisiin, jotka auttavat vakiinnuttamaan väestön ja estämään kasvavan väestökadon; 17. Palauttaa mieliin tarpeen torjua järjestelmällisesti alueelliset eriarvoisuudet joko Euroopan unionin tai jäsenvaltioiden vastuulla toteutetuilla koordinoiduilla toimenpiteillä; toistaa tuntevansa erityistä huolta syrjäisimmistä alueista ja katsoo, että ottaen huomioon niiden maantieteelliset ja sosiaalis-taloudelliset erityispiirteet, jotka tunnustetaan Euroopan unionista tehdyn sopimuksen liitteenä olevassa julistuksessa, on ehdottoman tärkeää hyväksyä toimenpiteitä, joissa otetaan huomioon jo tunnistetut erityispiirteet; pitää lisäksi parempaa alueellista tasapainoa silmällä pitäen tarpeellisena edistää pieniä ja keskikokoisia kaupunkikeskuksia, erityisesti maan sisäosissa; 18. Toteaa, että kuilu Portugalin rikkaimpien ja köyhimpien alueiden välillä laajenee selvästi, ja painottaa erityisesti sitä, että paikallisilla ja alueellisilla yhteisöillä voisi olla tärkeä asema talousstrategioiden muotoilussa ja paikallisten mahdollisuuksien kehittämisessä; kehottaa alueellisen taloudellisen perustan vahvistamisesta vastaavia elimiä noudattamaan komission laatimaa eurooppalaista strategiaa paikallisten kehitys- ja työllisyysaloitteiden tukemiseksi; 19. Painottaa lisäksi, että on tärkeää käynnistää ja parantaa rajat ylittävää yhteistyötä Portugalin itäisten ja pohjoisten alueiden ja Espanjan raja- alueiden välillä erityisesti kulkuyhteyksiä parantamalla; 20. Pitää Portugalille tarkoitettua yhteisön tukikehystä koskevaa asiakirjaa tervetulleena ja johdonmukaisena ja toivoo, että kunnianhimoiset tavoitteet, joita hallitus on asettanut kuultuaan laajasti työmarkkinaosapuolia ja alueiden edustajia, ovat toteutettavissa, ja huomauttaa, että työmarkkinaosapuolten on osallistuttava suoraan seurantakomiteoiden työhön ja että tämä olisi todistettava uskottavasti komissiolle; 21. Korostaa, että on välttämätöntä taata tehokas yhteistyö rakennerahastojen ja koheesiorahastojen välillä yhteisön tukikehyksessä Portugalille määrättyjen tavoitteiden osalta ristiriitaisten infrastruktuuri- investointien estämiseksi; 22. Kehottaa puhemiestään välittämään tämän päätöslauselman neuvostolle ja komissiolle.